འདི་གའི་གསར་འགོད་པས་དགའ་ལྡན་ཆོས་གླིང་གི་མཁན་པོ་དང་།དགེ་བཤེས་མའི་རྒྱུགས་སྤྲོད་དོ་དམ་ལྷན་ཚོགས་ཀྱི་ཚོགས་གཙོ་དགེ་བཤེས་དགེ་ལེགས་བསམ་འགྲུབ་ལགས་སུ་ད་རེས་རྒྱུགས་སྤྲོད་སྐོར་དྲིས་པར་ཁོང་གིས།དགེ་བཤེས་མའི་རྒྱུགས་སྤྲོད་ཐོག་མ་དེ་ཕྱི་ལོ་༢༠༡༣ལོར་མགོ་བཙུགས་པ་རེད།དགེ་བཤེས་མའི་རྒྱུགས་སྤྲོད་འདི་སྔོན་མ་ཡིན་ན་ཆོས་རིག་ལས་ཁུངས་ཀྱིས་གཙོ་འགན་འཁུར་བའི་ཐོག་བཙུན་མའི་ལས་འཆར་ཁང་དང་དགོན་སྡེ་ཁག་ནས་རོགས་རམ་ཅུང་ཙམ་རེ་གནང་གི་ཡོད་ཀྱང་།ན་ནིང་ནས་བཟུང་ཆོས་རིག་ལས་ཁུངས་ཀྱིས་བཙུན་དགོན་ཁག་ལ་རྩིས་སྤྲོད་བྱས་སྟབས།ཟུར་དུ་དགེ་བཤེས་མའི་རྒྱུགས་སྤྲོད་དོ་དམ་ལྷན་ཚོགས་ཤིག་བཙུགས་ཡོད་པ་རེད།ད་ལོ་དགེ་བཤེས་མའི་རྒྱུགས་སྤྲོད་ཐེངས་༦པ་དེ་ཆགས་ཡོད་པ་དང་།རྒྱུགས་སྤྲོད་བྱེད་ཡུལ་དེ་བཙུན་དགོན་ཁག་རེས་བསྐོར་བྱས་ནས་ཚོགས་ཀྱི་ཡོད།སྤྱིར་བཏང་དགེ་བཤེས་མའི་རྒྱུགས་སྤྲོད་དོ་དམ་ལྷན་ཚོགས་འོག་ཁྱོན་བཙུན་དགོན་ཁག་༦ཡོད་པ་ལས་འདི་ལོར་བཙུན་དགོན་ཁག་༤ནས་རྒྱུགས་ཞུགས་བཙུན་མ་༤༥ཡོད།ཅེས་དང་།དགེ་བཤེས་མའི་རྒྱུགས་སྤྲོད་ནང་བོད་ཀྱི་ཆོས་བརྒྱུད་ཁག་གི་བཙུན་དགོན་ཚང་མ་འཛུལ་ཞུགས་བྱེད་ཆོག་གི་ཡོད་ཀྱང་།རྒྱུགས་སྤྲོད་ཀྱི་ཆ་རྐྱེན་ནི་བཙུན་དགོན་སོ་སོའི་ནང་ལོ་༡༧ལ་སློབ་སྦྱོང་བྱས་ཏེ་ཡིག་རྒྱུགས་འཕྲོད་པ་ཞིག་དགོས་ཀྱི་ཡོད་སྟབས།ད་ལྟའི་བར་ཆོས་བརྒྱུད་གཞན་གྱི་བཙུན་མ་འཛུལ་ཞུགས་བྱེད་མཁན་བྱུང་མེད་སྐོར་བརྗོད་བྱུང་།